Ipolyi Arnold-emlékérem: Szakács Béla Zsolt

Szakács Béla Zsolt művészettörténész kollégánkat, a Társulat és a Magyar Tudományos Akadémia Művészettörténeti Bizottságának tagját, a Comité International d’Histoire de l’Art jelenlegi magyar nemzeti képviselőjét szeretném a tisztelt közgyűlés figyelmébe ajánlani, akit vezetőségünk az Ipolyi Arnold-érem kitüntetésre javasolt az idén, és akit eddig elért, kiemelkedő tudományos eredményei messzemenően érdemessé tesznek erre a kitüntetésre.

Szakács Béla Zsolt 1992-ben végezett az ELTÉ-n történelem-művészettörténet szakon. A középkori magyar templomok nyugati karzatairól írt diplomamunkájának megvédése után érdeklődése a tudományos kutatás és az egyetemi oktatás intézményeihez vezette: előbb a Tudományos Akadémia Művészettörténeti Kutatócsoportjának ösztöndíjasaként, majd 1996-tól a mai napig a Pázmány Péter Katolikus Egyetem művészettörténeti tanszékének oktatójaként tevékenykedik, 2005-től a tanszék vezetőjeként. Kutatási területei a középkori építészeten kívül kiterjednek a keresztény ikonográfia és a műemlékvédelem történetére egyaránt. Kiemelkedő eredményt ért el a Magyar Anjou Legendárium képi rendszerének vizsgálatával, amelyről magyar és angol nyelven megkerülhetetlen monográfiát jelentetett meg. Érdeklődésének és tájékozottságnak sokoldalúsága nyilvánul meg a liturgikus művészetekről szóló legutóbbi, kézikönyv jellegű munkájának elkészítésében is.

Emellett már a 90-es évek első felében részt vett a Közép-Európai Egyetem Középkori Tanszékének felállításában. Az ott folyó oktatási tevékenység egyik oszlopa jelenleg is. Fáradhatatlanságára jellemző, hogy e két, teljes embert kívánó tanári munkakörön kívül egész sor külföldi egyetemen vállalt hosszabb-rövidebb ideig vendégelőadói szereplést, így többek között Kolozsváron, Szófiában, Krakkóban és Poitiers-ban. Konferenciák és tudományos kutatási programok szervezőjeként és aktív résztvevőjeként lehet róla hallani folyamatosan. Részt vesz többek között a magyar művészettörténeti régiók feltárásának eddig több kötetet eredményező, páratlan programjában, és vezető kutatóként az Árpád-kori művészettörténet kézikönyvének nagy ambíciókkal megáldott kutatócsoportjának munkájában. Mindezek mellett a Magyar Tudományos Akadémia doktora cím várományosa.

Publikációnak száma és a megjelenési helyek rangja lefegyverző, vázlatos áttekintésükre is alig van lehetőség. A Szentkorona technikai kérdéseitől a szatmári falusi templomok építészetéig, a Dunántúl és a Felvidék regionális művészeti jelenségeitől a monasztikus építészet főműveiig szinte minden felbukkan ezekben a cikkekben, amelyeknek tematikai gazdagsága jól jellemzi Szakács Béla Zsolt érdeklődésének csaknem határtalanságát és mondandójának kifogyhatatlanságát. Legutóbb az Árpád-kori építészet a Dunántúlon című tekintélyes terjedelmű, páratlanul gazdag anyagot tartalmazó, topografikus kötettel lepte meg a tudományos közösséget és a művelt társadalmat. A benne foglalt lexikális tudás nagysága előtt csak fejet lehet hajtani.

Azt hiszem, nem lehet kérdés, hogy miért tartom őt a legjobb választásnak arra, hogy a Magyar Régészeti és Művészettörténeti Társulat Ipolyi Arnoldról elnevezett elismerését átvegye.

(Takács Imre, 2023)